ALT จ่อส่งมอบงานติดตั้งอุปกรณ์เครือข่ายให้ “รฟท.” ลุยเจาะลูกค้ากลุ่มรัฐวิสาหกิจ
ALT จ่อส่งมอบงานติดตั้งอุปกรณ์เครือข่ายให้ “รฟท.” พร้อมลุยเจาะลูกค้ากลุ่มรัฐวิสาหกิจ
ALT จ่อส่งมอบงานติดตั้งอุปกรณ์เครือข่ายให้ “รฟท.” พร้อมลุยเจาะลูกค้ากลุ่มรัฐวิสาหกิจ
15 ธ.ค. 2563

นายสุพัฒน์ เอี่ยมวิวัฒน์ รองกรรมการผู้จัดการสายงานบริหารระบบโครงข่าย บริษัท อินเตอร์เนชั่นแนล เกทเวย์ จำกัด (IGC) ซึ่งเป็นบริษัทลูกของบริษัท เอแอลที เทเลคอม จำกัด (มหาชน) หรือ ALT เปิดเผยว่า ขณะนี้บริษัทได้ดำเนินการติดตั้งอุปกรณ์เครือข่ายโทรคมนาคมตามสถานีรถไฟของการรถไฟแห่งประเทศไทย (รฟท.) ทั้งในส่วนกลางและส่วนภูมิภาค เสร็จสิ้นตามสัญญาทั้งสิ้น 445 สถานี และอาคารควบคุมการเดินรถ CTC รวมทั้งอาคารฝ่ายการอาณัติสัญญาณและโทรคมนาคมซึ่งปัจจุบันอยู่ระหว่างการส่งมอบอุปกรณ์เครือข่ายตามสัญญา และทำการทดสอบระบบการเชื่อมโยงเครือข่ายทุกสถานีตามส่วนภูมิภาคให้เข้ากับส่วนกลางของการรถไฟแห่งประเทศไทย
สำหรับอุปกรณ์เครือข่ายในโครงการประกอบไปด้วย อุปกรณ์กระจายสัญญาณ (Switch), ระบบสื่อสัญญาณทางแสงแบบหลายช่องทาง (Dense Wavelength Division Multiplexing: DWDM), ระบบบริหารจัดการ(Network Management System: NMS), เครือข่ายเคเบิ้ลใยแก้วนำแสง (Optical Fiber Cable Network) และตู้พร้อมอุปกรณ์
ทั้งนี้บริษัท อินเตอร์เนชั่นแนล เกทเวย์ จำกัด (IGC) ในนามตัวแทนกลุ่มกิจการร่วมค้าไอเอสไอ (ISI Consortium) ชนะการประกวดราคาทางอิเล็กทรอนิกส์ (e-bidding) ในโครงการจ้างเหมาจัดหาและติดตั้งอุปกรณ์เครือข่ายส่วนกลางและส่วนภูมิภาคของการรถไฟแห่งประเทศไทย ซึ่งได้ลงนามในสัญญาจ้างโครงการดังกล่าวไปตั้งแต่วันที่ 21 กุมภาพันธ์ 2563
ทั้งนี้โครงการติดตั้งอุปกรณ์เครือข่ายดังกล่าว ถือเป็นโครงสร้างพื้นฐานระบบสื่อสารโทรคมนาคมของการรถไฟแห่งประเทศไทยตามแผนแม่บทเทคโนโลยีสารสนเทศและการสื่อสารการรถไฟแห่งประเทศไทย พ.ศ. 2560 – 2564 (ระยะเวลา 5 ปี)ว่าด้วยการปรับเปลี่ยนกระบวนการทำงานหลักให้เป็นรูปแบบดิจิทัล
โดยมีโครงการด้านสารสนเทศหลักอื่น ๆ ที่จะร่วมใช้โครงสร้างพื้นฐานระบบสื่อสารโทรคมนาคมดังกล่าว เพื่อให้บริการในรูปแบบดิจิทัลในอนาคต อาทิเช่น โครงการพัฒนาระบบการเงินและการบัญชี โครงการพัฒนาระบบบริหารงานทรัพยากรบุคคล โครงการพัฒนาระบบสารสนเทศเพื่อการสนับสนุนการปฏิบัติงานของกลุ่มธุรกิจเดินรถ และโครงการพัฒนาระบบการจัดการตั๋วโดยสารและสำรองที่นั่ง
 “ลูกค้าของบริษัทส่วนใหญ่ เป็นหน่วยงานที่ให้บริการสื่อสารโทรคมนาคม เช่น กสท. โทรคมนาคม จำกัด (มหาชน) บริษัท ทีโอที จำกัด (มหาชน) และ หน่วยงานให้บริการสาธารณะ ที่มีความต้องการเครือข่ายสื่อสาร เพื่อใช้ในการจัดการ และการให้บริการ ซึ่งถือเป็นแนวโน้มในอนาคตที่ภาคธุรกิจ ทั้งเอกชน และรัฐวิสาหกิจต้องปรับเปลี่ยนกระบวนการทำงานไปสู่รูปแบบดิจิทัลมากขึ้น” นายสุพัฒน์กล่าว